Page:Highways and Byways in Lincolnshire.djvu/529

 He's craigs an' castles, cots an' ha's, Lint mills, auld brigs, an' water fa's, Auld stumps o' trees an' cowpit wa's                  A treat to see't.

O'er vera hills he's gi'en a ca', Frae Rullion Green yont ta' Mentma'; An' brawer pictures I ne'er saw, They're fair perfection: They'd even mense a baron's ha' That rare collection.

Thanks tae ye, noo, for paintin' bonnie The "Lanely Bield," whaur dwells a cronie, Wha likes a nicht wi' ane sae funny An' fu' o' glee: I trow Auld Reekie has nae mony Tae match wi' thee.

It mak's me dowie the news I hear That ye're no comin' oot this year; They tell me that ye're gaun tae steer For Lunnon toon: Losh, man, I'll miss ye sair I fear No' comin' doon.

But gif I'm spared wi' health ava, A holiday, or may be twa, I'll tak' an' come tae see ye a', An' bide a' nicht; An' faith we'll sing tae the cock's craw At "grey daylicht."

Lanely Bield.

ADDRESS TO THE SUNDEW.

(One of the insect-eating plants).

Wha e'er wad think sae fair a flow'r Wad be sae pawky as to lure A midge intae its genty bow'r     O' bristles bricht, An' syne at leisure clean devour It oot o' sicht?

Your crimson colour's sae enticin' In simmer gin the sun be risin' I daursay they'll need nae advisin' Tae step in ow'r Tae view an' find the plan surprisin' O sic a bow'r.